王灼
范漕生日
治忽本天运，贤哲岂浪出。
中兴信可期，帝为赉良弼。
崭崭岷峨山，西南著第一。
山灵借英气，成此垂云翼。
才多浩江海，道大迷畛域。
磊落万卷腹，斓斑五色笔。
曩参相君幙，谋入九地密。
复佩太守章，化行千里溢。
紫诏从东来，畀之使者节。
旋兼蜀大尹，绣衣拥彫戟。
谈笑百城耸，指顾万事集。
但恐被赐环，台衮辅王室。
有如老忠文，殊勋照简册。
佳时过重五，适当悬弧日。
远迩祈公寿，欢声共一律。
伶俜涪江生，独以文为业。
不敢严香火，不敢具芝术。
拂拭旧破砚，胸次称突兀。
公扫河朔尘，请飞聊城檄。
公蹀定襄血，请勒燕然石。
待公黄发年，几杖付闲逸。
从公绿野堂，哦诗继元白。